สมมุติว่า…?

สมมุติว่า…? () เป็นแอนิเมชันอเมริกันละครสั้นจบในตอนฉายทางเว็บโทรทัศน์ออนไลน์ที่กำลังจะสร้างขึ้นสำหรับดิสนีย์+ โดย A.C. Bradley เนื้อเรื่องอิงตามตัวละครมาร์เวลคอมิกส์ในชื่อเดียวกัน เป็นเนื้อเรื่องที่สมมุติขึ้นถ้าหากว่าเหตุการณ์สำคัญในภาพยนตร์ของจักรวาลภาพยนตร์มาร์เวลเกิดขึ้นในมุมที่แตกต่างออกไปจะเป็นอย่างไร ละครชุดนี้ผลิตโดยมาร์เวลสตูดิโอส์ ซึ่งเป็นแอนิเมชันเรื่องแรกของสตูดิโอที่ผลิตด้วยตัวเอง โดยมี A.C. Bradley รับหน้าที่เป็นผู้เขียนบทและ ไบรอัน แอนดรูวส์ เป็นผู้กำกับ

สมมุติว่า…? เริ่มฉายเมื่อวันที่ 11 สิงหาคม พ.ศ. 2564 และประกอบด้วย 9 ตอน มันจะเป็นส่วนหนึ่งของจักรวาลภาพยนตร์มาร์เวลระยะที่สี่ และได้มีการประกาศซีซั่นที่ 2 อีก 9 ตอน

 นักแสดงและตัวละคร 
ซีรีส์เรื่องนี้บรรยายโดย เจฟฟรีย์ ไรต์ ในบท เดอะวอทเชอร์ (The Watcher) สมาชิกของเผ่าพันธุ์ต่างดาววอทเชอร์ผู้เฝ้าสังเกตพหุจักรวาล โดยมีบทบาทคล้ายกับ ร็อด เซอร์ลิง ในซีรีส์ The Twilight Zone เอ. ซี. แบรดลีย์ หัวหน้าผู้เขียนบทกล่าวว่าตัวละครนี้ "อยู่เหนือทุกสรรพสิ่ง" และเปรียบเทียบเขาเหมือนกับคนที่ดูวิดีโอ "พิซซ่าแรท" (หนูคาบพิซซ่า) คือเฝ้าดูและไม่เข้าแทรกแซงเพราะเขา "ไม่ได้สนใจที่จะเป็นเพื่อนกับหนู อาศัยอยู่กับหนู หรือทำตัวแบบหนู... นั่นคือความสัมพันธ์ของเดอะวอทเชอร์ที่มีต่อมนุษยชาติ" ด้านผู้อำนวยการสร้างบริหาร แบรด วินเดอร์บอม รู้สึกว่าการแสดงของไรต์ช่วยสร้างความรู้สึกของความเป็นมนุษย์ให้กับตัวละครนี้ และแบรดลีย์อธิบายว่าที่เลือกไรต์มารับบทนี้เพราะเสียงของเขามีความผสมผสานระหว่างพลัง ความน่าเกรงขาม และอำนาจ เข้ากับ "บุคลิกที่อบอุ่น" ไรต์เข้าถึงบทบาทนี้เหมือนกับการเล่นภาพยนตร์คนแสดง โดยเรียนรู้เกี่ยวกับเดอะวอทเชอร์ให้มากที่สุดเท่าที่จะทำได้ เพื่อให้เสียงของเขาสามารถสะท้อนถึง "การมีอยู่ของผู้วิเศษ ผู้รอบรู้ และมีพลังอันเป็นเอกลักษณ์" ไรต์เลือกใช้สำเนียงอเมริกันร่วมสมัยแทนที่จะให้ตัวละครฟังดูเหมือน "ชายแก่ที่จบจากมหาวิทยาลัยออกซฟอร์ดในห้องรับแขกยุคทิวดอร์ที่ไหนสักแห่ง" และนอกจากการศึกษาจากในฉบับคอมมิกแล้ว เขายังได้รับแรงบันดาลใจจากโทนของซีรีส์ งานภาพ และแอนิเมชันในการพัฒนาเสียงของตัวละครนี้อีกด้วย

สำหรับฤดูกาลที่สอง ไรต์สามารถเห็นได้ว่าการแสดงของเขาเข้ากับแอนิเมชันในตอนของฤดูกาลแรกได้อย่างไร ทำให้เขาปรับปรุงการแสดงได้บางส่วน เช่น การเพิ่ม "ความลึกลับและความห่างเหินเข้าไปในน้ำเสียงอีกนิด" เพื่อตอกย้ำแนวคิดที่ว่าเดอะวอทเชอร์นั้น "ไม่ได้ปรากฏตัวอยู่ตรงนั้นทั้งหมด" ฤดูกาลที่สามจะสำรวจความเป็นมนุษย์ของตัวละครนี้ต่อไป โดยวินเดอร์บอมเรียกสิ่งนี้ว่าเป็น "จุดสูงสุดที่สมบูรณ์" สำหรับตัวละคร และกล่าวว่าเดอะวอทเชอร์ "นำเสนอตัวเองว่าเป็นคนไม่แยแส เย็นชา และเป็นเพียงผู้สังเกตการณ์ แต่ความจริงเขากลับห่วงใยมากกว่าใคร ๆ" ในช่วงเริ่มแรกของซีรีส์จะยังไม่มีการใช้ชื่อ "อูอาตู" (Uatu) ตามคอมมิก เพราะแบรดลีย์ต้องการเน้นการเล่าเรื่องไปที่ตัว "เดอะวอทเชอร์" เพียงตนเดียวที่กำลังเฝ้ามองตัวละครและมิติต่าง ๆ และสิ่งเหล่านั้นส่งผลต่อเขาอย่างไร หากใช้ชื่อเฉพาะตั้งแต่แรกจะสื่อนัยว่ามีผู้เฝ้าดูเหตุการณ์นี้มากกว่าหนึ่งตน ทั้งนี้ ฤดูกาลที่สามได้แนะนำสมาชิกคนอื่น ๆ ของเผ่าพันธุ์วอทเชอร์ ได้แก่ ดิเอมมิเนนซ์ (the Eminence), ดิอินคาร์เนต (the Incarnate) และดิเอ็กซีคิวชันเนอร์ (the Executioner) พร้อมทั้งเปิดเผยว่าวอทเชอร์ของไรต์นั้นชื่อว่า อูอาตู

มีนักแสดงมากกว่า 50 คนที่กลับมารับบทเดิมจากภาพยนตร์ในจักรวาลภาพยนตร์มาร์เวล (MCU) ในฤดูกาลแรก ในขณะที่มีมากกว่า 30 คนกลับมารับบทเดิมในฤดูกาลที่สอง และมากกว่า 35 คนในฤดูกาลที่สาม

 อ้างอิง 

หมวดหมู่:รายการโทรทัศน์อเมริกัน
หมวดหมู่:จักรวาลภาพยนตร์มาร์เวล
หมวดหมู่:ผลงานต้นฉบับของดิสนีย์+
หมวดหมู่:การ์ตูนทีวีแอนิเมชันที่ยุติการออกอากาศในปี พ.ศ. 2567